Campionato do mundo de piragüismo 2007

O **XXXVI Campionato do mundo de piragüismo en augas tranquilas** celebrouse do 8 ao 12 de agosto de 2007 na vila alemá de Duisburgo.

Celebráronse dezaoito probas masculinas e nove femininas. As masculinas foron en canoa canadense e en caiac, mentres que as femininas só son en caiac. As distancias cubertas, tanto para homes como para mulleres son 200 m, 500 m e 1.000 m, en categoría individual, por parellas e de a catro.

Nestes campionatos David Cal obtivo unha medalla de ouro (C1 500m) e unha de bronce (C1 1000m). Os grandes triunfadores foron a selección anfitrioa (Alemaña) e mais a húngara, con nove ouros cada unha delas.

## Participantes 
Neles participaron uns 1.400 piragüistas, representando a 89 federacións internacionais distintas, na súa maior parte (37) europeas. Entre as federacións participantes correspondían a países que non forman estado independente tres (Guam, Porto Rico e Hong Kong), ademais de Taiwán que só é recoñecido parcialmente.

Irán, que anunciara a súa participación e acudira ao mundial, non puido competir pola débeda que tiña contraída coa federación internacional.

### Participantes galegos 
Galicia non competía con selección de seu, senón integrada dentro da federación española. Os piragüistas galegos participantes foron 9, dúas deles mulleres: David Cal, Alfredo Bea, David Mascato, Borxa Prieto, Xaime Acuña, Carlos Pérez Rial, Xosé Luís Bouza, Sonia Molanes e Tareixa Portela.

* En K4 500 m **Sonia Molanes** e **Tareixa Portela** compartían equipo coas españolas Jana Smidakova e Isabel García Suárez. Despois dunhas series de trámite, gañaron a súa semifinal, cun tempo de 1'37"871, só superado polo crono da embarcación chinesa. Porén, na final só puideron ser sétimas cun tempo de 1'39"791, que non lles permitiu a clasificación directa para os Xogos de Beixín.
* En C1 1000 m **David Cal** gañou comodamente a súa serie e mais a semifinal, cun tempo de 4'10"762, co terceiro mellor tempo logo do alemán Andreas Dittmer e do canadense Mark Oldershaw. Na final obtivo a medalla de bronce cun tempo de 4'11"057, por detrás do húngaro Attila Vajda que foi ouro e do eslovaco Marián Ostrčil. En C1 500 m Cal gañou a súa serie, pero nas semifinais só puido ser terceiro, clasificándose para a final co peor dos tempos (1'56"567). Porén, na final dominou a proba de principio a fin e proclamouse campión do mundo cun rexistro de 1'47"187, por diante de Dittmer.
* En C2 1000 m **Alfredo Bea** e **David Mascato** conseguiron pasar a semifinais nunha serie de trámite, pero aí non foron quen de clasificarse para a final, ao quedaren sextos. Disputaron a final B, onde se impuxeron cun tempo de 3'52"091. Quedaron pois décimos do mundo.
* En K4 1000 m **Borxa Prieto** e **Xaime Acuña** facían equipo co catalán Saul Craviotto e co andaluz Manuel Muñoz Arestoy. Quedaron de cuartos na súa serie, clasificándose para a semifinal, onde foron segundos cun tempo de 3'02"427, que á súa vez foi a segunda mellor marca por detrás da embarcación polaca. Na final foron novenos e últimos, cun tempo de 3'11"357, fóra dos postos que daban o pase directo a Beixín.
* En K1 500 m **Carlos Pérez Rial** pasou a semifinais, mais nesta proba non se puido clasificar máis que para a final B, e moi axustadamente, ao pasar co peor dos tempos (1'45"923). Na final B foi sétimo (16º en xeral), cun crono de 1'38"975
* En C2 500 m **Xosé Luís Bouza** fixo equipo co asturiano Rafael Menéndez González e clasificáronse para as semifinais axustadamente, conseguindo unha sétima praza na serie. Na súa semifinal foron oitavos e non se meteron nin na final A nin na B, cun tempo de 1'53"111.

## Medalleiro 

## Campións 
## Véxase tamén 
### Ligazóns externas 
* Web oficial do campionato